b"\n_START_ARTICLE_\nPeer Gregaard\n_START_PARAGRAPH_\nPeer Haakon Gregaard (3. maj 1913 i K\xc3\xb8benhavn \xe2\x80\x93 18. juli 1998) var en dansk teaterchef._NEWLINE_Gregaard var i l\xc3\xa6re p\xc3\xa5 bl.a. Folketeatret, hvor han senere blev inspekt\xc3\xb8r. I 1939 kom han til Det ny Teater som \xc3\xb8konomichef, og blev i 1944 direkt\xc3\xb8r samme sted. Gennem hans 22 \xc3\xa5rige periode som direkt\xc3\xb8r \xc3\xa6ndredes repertoiret, s\xc3\xa5 det i stedet for prim\xc3\xa6rt at best\xc3\xa5 af operetter og lystspil, blev til en af landets f\xc3\xb8rende scener i l\xc3\xb8bet af 1950'erne. Hovedv\xc3\xa6gten var p\xc3\xa5 nyere engelsk, fransk og amerikansk dramatik. Som det eneste privatteater modtog Det ny Teater intet statstilskud._NEWLINE_I 1966 blev Peer Gregaard direkt\xc3\xb8r for Det Kongelige Teater og stod ogs\xc3\xa5 her for en fornyelse af teatret. Under hans ledelse overtog nationalscenen i 1970 Comediehuset._NEWLINE_Han tildeltes i 1953 Teaterpokalen for en enest\xc3\xa5ende indsats for dansk teater._NEWLINE_Per Greegaard var gift med den svenske skuespillerinde Ulla Hodell. Han er begravet p\xc3\xa5 Frederiksberg \xc3\x86ldre Kirkeg\xc3\xa5rd."